23 साल पहले हुए हादसे की कहानी, उन 2 लोगों की जुबानी जो उसी कार में थे
Rajasthan Congress Leader Rajesh Pilot Death Anniversary - 11 जून 2002... रविवार का दिन... शाम के साढ़े चार बजे थे। ये ही वो समय था जब सांसद राजेश पायलट का जयपुर-आगरा हाईवे पर हुए हादसे में निधन हो गया।
11 जून 2000... रविवार का दिन... शाम के साढ़े चार बजे थे। ये ही वो समय था जब सांसद राजेश पायलट का जयपुर-आगरा हाईवे पर हुए हादसे में निधन हो गया। राजेश पायलट गाड़ी चला रहे थे और उनके साथ थे सिकराय के तत्कालीन विधायक महेंद्र मीणा और कांग्रेस के जिला उपाध्यक्ष रामजीलाल ओढ़। इनके अलावा दो अन्य साथी।
भास्कर ने पायलट के साथ कार में मौजूद तत्कालीन विधायक महेंद्र मीणा और कांग्रेस के जिला उपाध्यक्ष रामजीलाल ओढ़ से बात कर जाना कि उस दिन हुआ था? बातचीत में सामने आया कि एक फोन कॉल से राजेश पायलट का प्लान बदल गया था। पढ़िए पूरी रिपोर्ट...
ट्रेन से जाना था, फिर प्लान बदला और फ्लाइट से जाने का प्लान बना
रामजीलाल ओढ़ ने बताया कि भंडाना गांव के पास अचानक एक रोडवेज बस ट्रक को ओवरटेक करते हुए कार के सामने आ गई थी। इससे बचने के लिए ड्राइविंग कर रहे राजेश पायलट ने कार को थोड़ा बायीं तरफ घुमाया। लेकिन, उस साइड से जा रहे दूसरे वाहन को बचाने के चक्कर में रोडवेज बस ने कार की ड्राइवर साइड में टक्कर मार दी। धमाके के साथ कार हाईवे पर पलट गई। हम सबकी आंखों के सामने अंधेरा छा गया।
घंटेभर बाद होश आने पर आंख खुली तो मैं जयपुर के एसएमएस अस्पताल में भर्ती था, जहां सन्नाटा पसरा हुआ था। आस-पास मौजूद लोगों से पूछने पर पता चला कि एक्सीडेंट में सांसद राजेश पायलट व उनके सुरक्षा गार्ड हरिसिंह गुर्जर की मौत हो चुकी है। मेरी आंखों में आंसू थे और थोड़ी ही देर बाद मैं फिर अचेत हो गया।
रामजीलाल बताते हैं, हादसे के पहले तक सबकुछ अच्छा था। राजेश पायलट दिल्ली से ट्रेन के जरिए बांदीकुई या दौसा स्टेशनों पर उतरने के बाद क्षेत्र के दौरे पर जाते थे। हादसे वाले दिन भी ऐसा ही कुछ हुआ था। 11 जून को वो ट्रेन से बांदीकुई स्टेशन पर उतरे। यहां से हम सभी लोग सिकंदरा क्षेत्र के गोलिया, राणोली व भांडारेज ग्राम पंचायत की एक ढाणी के धार्मिक कार्यक्रम में शामिल हुए। इसी धार्मिक कार्यक्रम में हिस्सा लेने के बाद दिल्ली जाने का प्लान था। इसके लिए हम लोग कार में बैठकर बांदीकुई के लिए निकले।
तभी रास्ते में एक बड़े नेता को उनके पास कॉल आया। बात होने के बाद उन्होंने मुझे बताया कि उन्हें जयपुर एयरपोर्ट पर बुलाया गया है। इस फोन कॉल के बाद बांदीकुई से कार को बीच रास्ते में यू-टर्न लेकर हम जयपुर की तरफ निकले। जैसे ही भंडाना के पास पहुंचे, एक्सीडेंट हो गया।
मेरी जान चली जाती, लेकिन पायलट जिंदा रहते
हादसे के वक्त राजेश पायलट के साथ कार की फ्रंट सीट पर सिकराय के तत्कालीन विधायक महेंद्र मीणा बैठे थे। महेंद्र मीणा ने बातचीत में बताया कि हादसे के वक्त कार की सामान्य स्पीड थी। मौसम भी अच्छा था। हम लोग हंसी-मजाक कर रहे थे।
वे सिकराय क्षेत्र में हुए धार्मिक कार्यक्रमों की तारीफ कर रहे थे। तारीफ करते हुए बता रहे थे कि कार्यक्रम अच्छा रहा...भीड़ भी अच्छी थी। ये हमारी लास्ट बातचीत थी। इसके कुछ ही पल बाद अचानक हमारी कार रोडवेज बस से भिड़ गई।
वे हमेशा कहा करते थे- 'जब तक किसान-मजदूरों के बच्चे पढ़-लिखकर उन कुर्सियों पर नहीं बैठेंगे, जहां से देश की नीतियों का निर्धारण होता है, तब तक सही मायने में देश का विकास संभव नहीं है।'
चाय की थड़ियों पर जनसुनवाई
रामजीलाल ने एक किस्सा सुनाते हुए बताया कि राजेश पायलट की पब्लिक कनेक्टिविटी बहुत गजब की थी। वे अपने विजिट के दौरान अक्सर गांवों के रास्तों व चाय की थड़ियों पर बैठे लोगों के पास चलकर जाते और उनसे मुलाकात करते। कई बार तो इन्हीं थड़ियों पर वे जनसुनवाई भी कर देते थे। उनकी सबसे बड़ी खासियत ये थी कि यदि एक बार किसी व्यक्ति ने उनसे मुलाकात कर ली तो वो हमेशा के लिए उनका फॉलोअर बन जाता था।
और, जब हादसे के बाद सोनियां गांधी पहुंची थीं घर
हादसे के कुछ समय बाद राजेश पायलट के घर की घंटी बजती है। उनकी पत्नी रमा पायलट दरवाजा खोलती हैं। सामने कांग्रेस की तत्कालीन अध्यक्ष सोनिया गांधी खड़ी थीं।
सोनिया तेजी से घर के अंदर दाखिल हुईं। अंदर आकर सोनिया गांधी ने रमा से पूछा कि तुम ईश्वर में विश्वास करती हो? रमा ने कहा- हां, लेकिन मेरे पति मुझसे भी ज्यादा विश्वास करते हैं।
वे घर से कभी हनुमान चालीसा पढ़े बिना नहीं निकलते। अभी भी वे अपने संसदीय क्षेत्र में एक हवन में शामिल होने गए हुए हैं।
सोनिया गांधी लंबी सांस भरती हैं और कहती हैं कि हमें जयपुर चलना है। रमा पायलट समझ नहीं पाईं कि अचानक कांग्रेस अध्यक्ष घर क्यों आईं और साथ जयपुर क्यों ले जा रही हैं।
बहरहाल, वे जयपुर के लिए निकले। जयपुर हवाई अड्‌डे पर भारी भीड़ और तमाम सुरक्षा के इंतजामों को वे डिकोड नहीं कर पा रही थीं, तभी उनकी गाड़ी एक अस्पताल में दाखिल हुई और सोनिया गांधी उन्हें अस्पताल के एक कमरे में लेकर गईं।
यहां एक बेड था, उस पर एक शख्स लेटा था, माथे पर सफेद पट्‌टी बंधी थी और कमरे में पसरी शांति भी चीख रही थी। रमा चेहरा पहचान गईं। बेड पर जो शख्स थे, वे राजेश पायलट थे।
प्लेन क्रैश वाले दिन संजय गांधी के साथ होते राजेश पायलट
22 जून 1980। तत्कालीन प्रधानमंत्री इंदिरा गांधी के बेटे संजय गांधी ने राजेश पायलट से कहा कि कल सुबह जल्दी सफदरजंग एयरपोर्ट पहुंच जाना। पायलट बोले- कल तो मेरठ से कुछ किसान मिलने आ रहे हैं। संजय ने कहा कि ये सब मैं नहीं जानता, कल सुबह तुम एयरपोर्ट पहुंच जाना। 23 जून की सुबह राजेश पायलट किसानों से जल्दी-जल्दी मिल रहे थे। उन्होंने स्टाफ से गाड़ी लाने को कहा। पता चला कि ड्राइवर नहीं है।
राजेश पायलट ने अपना स्कूटर निकाला, लेकिन स्कूटर भी स्टार्ट नहीं हुआ तो वे सफदरजंग एयरपोर्ट के लिए टैक्सी ढूंढने निकले। टैक्सी भी नहीं मिली। उन्हें घर लौटना पड़ा और थोड़ी देर बाद पता चला कि संजय गांधी का प्लेन क्रैश हो गया है। यदि पायलट समय पर एयरपोर्ट पहुंच जाते तो प्लेन की कॉकपिट पर संजय गांधी के साथ वे भी बैठे होते।
उनके जीवन से जुड़े ये किस्से भी पढ़ें...
जब चुनाव लड़ने का इरादा जताया
राजेश पायलट ने जब चुनाव लड़ने का मन बनाया तो इंदिरा गांधी के पास पहुंचे और तत्कालीन प्रधानमंत्री चौधरी चरण सिंह के खिलाफ चुनाव लड़ने की इच्छा जताई। इंदिरा गांधी ने कहा कि मैं आपको सलाह नहीं दूंगी कि आप राजनीति में आएं। वायुसेना में आपका भविष्य उज्ज्वल है। पायलट ने जवाब दिया कि मैं सलाह लेने नहीं, आपका आशीर्वाद लेने आया हूं। मैं इस्तीफा दे चुका हूं। इंदिरा गांधी ने कहा कि देखते हैं।
कुछ समय बाद कांग्रेस की पहली सूची आई तो राजेश्वर का नाम गायब था। वे परेशान हो गए। कोशिश जारी रही। एक दिन राजेश्वर अपने घर पर नहीं थे। फोन आया तो उनकी पत्नी रमा ने उठाया। उनसे कहा गया कि राजेश्वर प्रसाद से कहें कि संजय गांधी ने बुलाया है।
थोड़ी देर बाद राजेश्वर स्कूटर पर घर पहुंचे तो पत्नी ने उन्हें घर में घुसने से पहले कहा कि जल्दी चलो, संजय जी ने बुलाया है। वे संजय गांधी के पास पहुंचे। उनसे कहा गया कि आपके लिए इंदिरा जी का मैसेज है, आपको भरतपुर से चुनाव लड़ना है।
इंदिरा गांधी के मैसेज के बाद भी राजेश्वर की राह इतनी आसान नहीं थी, क्योंकि भरतपुर सीट से राजस्थान कांग्रेस के तत्कालीन अध्यक्ष जगन्नाथ सिंह पहाड़िया अपनी पत्नी को चुनाव लड़वाना चाहते थे। राजेश्वर चुनाव न लड़ पाएं, इसके लिए कई नाकामयाब साजिश भी की गईं।
और, ऐसे बने राजेश्वर प्रसाद बिधूरी से राजेश पायलट
राजेश्वर जब भरतपुर पहुंचे तो किसी ने उन्हें नहीं पहचाना, क्योंकि वहां सबको मैसेज था कि इंदिरा गांधी ने किसी पायलट को चुनाव लड़ने के लिए भेजा है।
जब उन्होंने नामांकन फार्म में राजेश्वर प्रसाद बिधूरी नाम लिखा तो पीछे से किसी ने कहा कि हम किसी राजेश्वर प्रसाद को नहीं जानते, हम सिर्फ पायलट को जानते हैं।
राजेश्वर ने कहा कि चाहे नाम गधा लिखवा लो, लेकिन चुनाव जितवाओ। इसके बाद 2 रुपए के स्टाम्प पेपर पर शपथ पत्र के साथ राजेश्वर प्रसाद बिधूरी राजेश पायलट हो गए।
स्कूल के दिनों में दूध भी बेचा
राजनीति में आने से पूर्व राजेश पायलट का वास्तविक नाम राजेश्वर प्रसाद बिधूरी था। यूपी के गाजियाबाद के बैदपुरा गांव में किसान जयदयाल सिंह के घर 10 फरवरी 1945 को जन्मे राजेश्वर ने स्कूल के दिनों में दूध बेचा। 29 अक्टूबर 1966 को भारतीय वायुसेना में बतौर फ्लाइंग ऑफिसर नियुक्त हुए। 13 साल तक वायुसेना में सेवाएं देते हुए 1971 के भारत-पाक युद्ध में हिस्सा लिया। साल 1974 में रमा पायलट से शादी हुई, जिनके यहां बेटी सारिका व बेटे सचिन का जन्म हुआ।
1980 में पहली बार भरतपुर से सांसद बने
संजय गांधी के नजदीकी माने जाने वाले राजेश पायलट उनके कहने पर साल 1980 में भरतपुर से चुनाव लड़े और जीतकर पहली बार सांसद चुने गए। इसके बाद साल 1984,1991,1996,1998 और 1999 दौसा से सांसद चुने गए। 20 साल तक सांसद रहे। 1984 में राजीव गांधी की सरकार में उन्हें भूतल राज्यमंत्री बनाया गया।
ये भी पढ़ें
2 पार्टियां, जिनसे जोड़ा जा रहा पायलट का नाम:एक का नामोनिशान नहीं, लेकिन दूसरी पार्टी है, पढ़िए-सचिन का चुनावी प्लान, 80 सीटों पर नजर
आज 11 जून है। कांग्रेस नेता सचिन पायलट के पिता और पूर्व केंद्रीय मंत्री राजेश पायलट की पुण्यतिथि। राजस्थान की राजनीति में कई दिनों से ये तारीख सुर्खियों में है। हर किसी की नजर 11 जून तक टिकी हुई है। (पूरी खबर पढ़ें)